Ximo Puig anuncia que les obres de demolició de l'antic hospital començaran el pròxim dilluns
01 febrer 2019

## Ximo Puig anuncia que les obres de demolició de l'antic hospital començaran el pròxim dilluns01 febrer 2019Última actualització: 14 juliol 2025

![](../gestion/img/_AO_4786-copia.jpg)  
  

Després de l'acte d'homenatge a les víctimes de l'Holocaust Nazi que s'ha celebrat aquest matí al Saló de Plenaris de l'Ajuntament de Gandia, el president de la Generalitat Ximo Puig, acompanyat per l'alcaldessa de Gandia, Diana Morant i la vicealcaldessa, Lorena Milvaques, ha comparegut davant els mitjans de comunicació per anunciar dues notícies d'envergadura.  
  
En primer lloc, el **Ximo Puig** ha explicat que "_en aquesta legislatura hem intensificat al màxim la col·laboració entre la Generalitat i els Ajuntaments. Un d'aquests aspectes ha estat donar solució a l'antic centre hospitalari Francesc de Borja situat al barri de Roís de Corella_" i anunciat que el pròxim dilluns, 4 de febrer, es produirà l'inici dels treballs d'enderroc de l'antic hospital perquè el nou Centre Sanitari siga realitat.  
L'espai comptarà amb una Centre de Salut Integral, un Centre de Salut Pública i una gran plaça per a la barriada. El projecte compta amb una inversió de 14 milions d'euros.  
  
"_En els propers vuit mesos es produirà l'enderrocament. Uns treballs que han estat preparats perquè siga respectuós amb l'entorn a més de sostenible per evitar al màxim les molèsties als veïns. És una bona notícia per a la ciutat i la comarca que reactivarà econòmicament el barri de Roís de Corella_" va afirmar el president de la Generalitat Valenciana qui ha afegit que l'objectiu d'aquest tipus d'inversions és que els ciutadans "_tinguen uns serveis sanitaris de major qualitat_".  
  
L'altre anunci realitzat durant la compareixença davant els mitjans, és que la Generalitat Valenciana dotarà una partida d'1,8 milions d'euros per complementar les ajudes als afectats per l'incendi declarat el passat mes d'agost i que va afectar el terme municipal de Gandia. Aquestes ajudes serviran per a complementar les ja anunciades aquesta mateixa setmana per part del Ministeri.  
  
"_Durant aquest mes de febrer, el Consell aprovarà aquesta dotació per intentar solucionar els danys que s'hagen produït en l'àmbit públic i privat_" va declarar Puig, alhora que ha recordat que l'Agència d'Emergències ha transferit 500.000 € per posar en marxa actuacions mediambientals destinades al procés de recuperació de l'entorn afectat per les flames.  
  
"_Aquestes dues mesures són el testimoni de la bona sintonia entre l'Ajuntament de Gandia i la Generalitat. En total, el compromís explícit de la Generalitat amb Gandia és de 53 milions d'euros en els pròxims tres anys_" va finalitzar el president de la Generalitat Valenciana.